*Autentiškas vertimas*

*Vyriausybės kanceliarijos*

*Administracinis departamentas*

*2015 11 18*

**REZOLIUCIJA MSC.257(84)**

**(priimta 2008 m. gegužės 16 d.)**

**1974 M. TARPTAUTINĖS KONVENCIJOS DĖL ŽMOGAUS GYVYBĖS APSAUGOS JŪROJE SU PAKEITIMAIS PAKEITIMŲ PRIĖMIMAS**

Jūrų saugumo komitetas,

*prisimindamas* Tarptautinės jūrų organizacijos konvencijos 28 straipsnio b dalį dėl komiteto funkcijų;

*taip pat prisimindamas* 1974 m. Tarptautinės konvencijos dėl žmogaus gyvybės apsaugos jūroje (SOLAS) (toliau – Konvencija) VIII straipsnio b dalies nuostatas dėl Konvencijos Priedo, išskyrus Priedo I skyriaus nuostatas, keitimo tvarkos;

*apsvarstęs* aštuoniasdešimt ketvirtajame posėdyje pagal Konvencijos VIII straipsnio b dalies i punktą pasiūlytus ir išplatintus Konvencijos pakeitimus,

1. *priima* pagal Konvencijos VIII straipsnio b dalies iv punktą šios Rezoliucijos Priede išdėstytus Konvencijos pakeitimus;

2. *nustato* pagal Konvencijos VIII straipsnio b dalies vi punkto 2 papunkčio bb dalį, kad Priede išdėstytiems minėtiems pakeitimams pritarta 2009 m. liepos 1 d., jei iki šios dienos daugiau negu vienas trečdalis Konvencijos Susitariančiųjų Vyriausybių arba Susitariančiosios Vyriausybės, kurių prekybos laivynai kartu sudaro ne mažiau kaip penkiasdešimt procentų pasaulio prekybos laivyno bendrosios talpos, nepranešė, jog jos nepritaria pakeitimui;

3. *prašo* SOLAS Susitariančiąsias Vyriausybes prisiminti, kad pagal Konvencijos VIII straipsnio b dalies vii punkto 2 papunktį Priede išdėstyti pakeitimai įsigalioja 2010 m. sausio 1 d., po 2 dalyje nurodytos jų priėmimo dienos;

4. *prašo* pagal Konvencijos VIII straipsnio b dalies v punktą Generalinį sekretorių visoms Konvencijos Susitariančiosioms Vyriausybėms pateikti patvirtintas šios Rezoliucijos ir Priedo, kuriame išdėstyti pakeitimai, kopijas;

5. *taip pat prašo* Generalinį sekretorių šios Rezoliucijos ir jos Priedo kopijas perduoti Organizacijos narėms, kurios nėra Konvencijos Susitariančiosios Vyriausybės.

PRIEDAS

**1974 M. TARPTAUTINĖS KONVENCIJOS DĖL ŽMOGAUS GYVYBĖS APSAUGOS JŪROJE SU PAKEITIMAIS PAKEITIMAI**

**XI-1 SKYRIUS**

**SPECIALIOS PRIEMONĖS JŪRŲ LAIVYBOS SAUGUMUI SUSTIPRINTI**

1. Po 5 taisyklės pridedama tokia nauja 6 taisyklė:

„6 taisyklė

**Papildomi jūrų avarijų ir nelaimingų atsitikimų jūroje tyrimo reikalavimai**

Atsižvelgdama į I skyriaus 21 taisyklę, kiekviena Administracija tiria jūrų avarijas ir nelaimingus atsitikimus jūroje vadovaudamasi šios Konvencijos nuostatomis, taip pat MSC.255(84) rezoliucija priimto Jūrų avarijų ir nelaimingų atsitikimų jūroje saugumo tyrimo tarptautinių standartų ir rekomenduojamos praktikos kodekso (Avarijų tyrimo kodekso) nuostatomis, be to:

1) turi būti visiškai laikomasi Avarijų tyrimo kodekso I ir II dalių nuostatų;

2) turi būti kuo labiau atsižvelgiama į Avarijų tyrimo kodekso III dalyje pateikiamas susijusias gaires ir išaiškinimus siekiant kuo nuosekliau įgyvendinti Avarijų tyrimo kodeksą;

3) Avarijų tyrimo kodekso I ir II dalių pakeitimai priimami ir įsigalioja vadovaujantis šios Konvencijos VIII straipsnio Priedui, išskyrus I skyrių, taikomomis nuostatomis dėl pakeitimų procedūrų;

4) Avarijų tyrimo kodekso III dalį keičia Saugios laivybos komitetas vadovaudamasis savo darbo reglamentu.“